**HB OLOVKA – dokumentarni film - scenarij**

**FRIŽIDER (Maris):**

Dobar dan dragi gledatelji. Vašim očima i ušima želim dobrodošlicu u dokumentarni film o HABE olovci. Pa za početak da razjasnimo neke stvari – Habe Olovka nije tamo neka olovka već je to jedna djevojčica.

Sve što čujete u ovom dokumentarnom filmu prava je istina jer su dokumentarci upravo to – filmovi koji govore o stvarnim događajima.

 HABE olovka stvarno postoji – u knjizi istog imena koju je napisala Susanna Mattiagneli. Znate, to je ona književnica koja je napisala i slikovnicu „Tko je Antonio?“. Joj, kako je to dobra slikovnica.

Znate, mi frižideri smo jako načitani. Znamo da to nitko ne bi rekao za nas, ali to je prava istina. Zato smo i jako pametni. Samo, nitko se nije sjetio da malo popriča sa nama. Ali kad bi htio, mi bismo njemu ili njoj (tko bi nam se već obratio) mogli ispričati štošta. I o knjigama i o drugim stvarima (jer smo iz knjiga puno toga naučili).

Najbliže tomu je došla HABE olovka. Onda doduše još nije pričala sa mnom, ali obožava me otvarati i gledati što to sve u sebi krijem.

A frižider ko' frižider, osim što sam jako pametan, pun sam i razne hrane. HABE Olovka zna i po pola sata buljiti u mene! Baš je šašava ta djevojčica. A ja je jako volim jer mi posvećuje puno vremena. To je jedna jako zanimljiva djevojčica.

Evo što o njoj misle moji stanovnici…

**MRKVA (Stefan):**

Bok svima! Ja sam Mrkvonja Mrkvić. Najveći sam od svih mrkvica u frižideru pa su mene poslali ovdje da pričam o Habe Olovci.

Ja o njoj mogu samo jednu stvar reći – Habe Olovka ima veliko i toplo srce. Pažljiva je i kada vidi da sam se ja ili moja braća i sestre počeli sušiti, ona nas zgrabi i polegne nas u mekanu zelenu salatu.

Tamo nam bude tako lijepo da se odmah oporavimo! Ma to je jedna tako dobra djevojčica, i da je nema – trebalo bi je izmisliti. Pravi je anđeo!

**SALATA (Lorin):**

Bok! Evo i mene! Je li me netko spominjao? Čula sam da se priča o mekanoj zelenoj salati. Pa to sam vam ja.

Slatka Salatka Salatić. Mekana sam, zelena i zdrava. Što bi više čovjek mogao poželjeti!

I jako sam druželjubiva. Da se mene pita, ja nikad ne bih bila sama u frižideru već bih se uvijek družila s drugim namirnicama. Mislim da je Habe Olovka, koja je jedna jako pametna djevojčica to i shvatila pa me uvijek spoji s nekim dobrim društvom.

Najviše me voli spojiti s mrkvicama. Polegne ih nam mene i onda se mrkvice i ja družimo, zezamo i čavrljamo do dugo u noć. A kad već bude jako kasno, onda ja mrkvicama otpjevam uspavanku i one se fino zašuškaju u moje listove i svi skupa spavamo mirnim i slatkim salatnim snom sve do jutra.

Obožavam Habe Olovku, najnježniju djevojčicu na svijetu!

**MASLAC (Elmin):** Zdravo svima! Ja sam gospodin Maslac. Ali svi me zovu Ma. Možete me i vi zvati Ma. Mene znate svi mažu na kruh. Tako sam maziv da se u tren oka pretvorim u bilo koji oblik koji poželite.

Habe Olovka je jako kreativna. Ona kad me vidi, uzme čačkalicu i ispiše na mojem mazivom licu osmijeh. Mene to naravno počne škakljati i ja se zbilja počnem smijati.

Čim je vidim da je otvorila frižider znam da ću do kraja dana nositi najveći osmjeh na licu. Habe Olovka meni je najsmješnija djevojčica na svijetu!

SIR (Edvin): Hej hej! Evo mene! Ja sam Sirko Ementaler. To je onaj sir sa rupama. E sad, ja stvarno volim svoje rupe, ali mi nekad zadaju probleme.

Naime, hladnoća u njih jako lako uđe i onda mi bude nekad tako hladno u frižideru. Brrrrr.

I onda se pojavi ona!

Djevojčica koja voli misliti na druge. Pa tako i na mene. Kad me vidi da se smrzavam u frižideru zbog tih svojih nesretnih rupa, ona uzme papirnati ručnik i fino me zašuška u njega.

Baš je draga ta Habe Olovka!

**JAJE (Nika):**

Zdravo! Ja sam jedna fina gospođa. Najviše volim pričati o sebi i zato me svi zovu Jaja. Ali danas neću pričati o si nego o nekom drugom. Pričat ću vam o Habe Olovci. Ja je od milja zovem Oli.

Oli je jedna simpatična šašavica koja zna ponekad i skoro sat vremena razmještati stvari po frižideru u kojemu ja živim. Nekad toliko dugo to radi da joj usnice poplave. O onda se ja mislim, kako je smiješna ova djevojčica. Ja na primjer nikad ne bih dopustila da i usne poplave. Više volim da su one crvene. Zato i koristim crveni ruž. Znate, ja se jako volim sređivati. Lijepo se našminkati i oblačiti najljepše haljine. Takva sam.

O čemu smo ono pričali?

Aha, o Habe Olovci.

A ja opet pričam o sebi.

Ah Takva smo vam mi jaja. Samo ja, ja, ja…

**RAJČICE (Nora):**

Bok!

Vidite li kako smo crvene!

E pa sad ćemo vam ispričati i zašto.

Crvene smo jer smo ljute!

A tko nas je ljutio.

Nitko drugi nego ona mala bezobraznica – Habe Olovka. Ona je tako neotesana da kad nas vidi u frižideru ona nas zgnječi. Zamislite! Stisne onu malu zločestu šaku i bam! Lupi nas po glavi. Mislim da bi joj netko stvarno trebao reći da je bezobrazna i da se ne može tako ponašati prema rajčicama. Kad vidi mrkvu, salatu, maslac, sir ili jaje – sve je u redu. Ali kad vidi nas rajčice – o na poludi.

Bezobraznica jedna. Mislim da ćemo je drugi put kad to bude htjela napraviti gricnuti za prstić pa nek' vidi! E. Joj, kako smo ljute. To je za poludit.

Bolje da vam više ništa ne govorimo, idemo nazad u frižider malo se ohladiti….

Booook!

**ORMAR (Josip):** Dobar dan! Ja sam ormar i došao sam pričati o djevojčici Habe Olovci koja ima odličan ukus za glazbu. Sigurno se pitate kako to znam. E, pa znam. I mi ormari vam imaju uši. Samo što nitko ne gleda detaljno u našu unutrašnjost pa ih možda do sad nije vidio. Ali imamo ih.

Habe Olovka često se zna smjestiti u moju unutrašnjost. Povede i svog brata Leona i onda na plejer stavi Mozartovu čarobnu frulu. To je tako lijepo i umirujuće da se ja skoro rastopim od nježnosti. Ali ipak se ne rastopim. Jer kad bih se rastopio onda više HABE Olovka ne bi mogla u mene stavljati svoju odjeću i dolaziti slušati lijepu glazbu, ili čitati stripove ili pisati svoje priče.

Ja tu malu stvarno volim. Ona je jedna divna djevojčica.

**METLA (Ana):** Bok! Ja sam Metlalalala. Da tako se zovem. Nemojte se smijati! Metlalalala. Pa što. Ja baš volim svoje ime. Zabavno mi je. Ali mi život i nije baš zabavan!

Živim u ostavi, sa usisavačem, krpama za brisanje poda i sa škovacerom. Jako dosadan život.

Kad bih barem upoznala neku vješticu pa da me uzme k sebi i da budem leteća metla. Ah. To mi je veliki san.

Ali onda se vratim u stvarnost i sjetim se one bezobraznice – HABE olovke koja mi je pomrsila sve planove.

Jednom sam uspjela nagovoriti usisavač, krpe i škovaceru da pobjegnemo iz ostave i pobunimo se protiv tako dosadnog života i HABE Olovka nas je uspjela sve zgrabiti i vratiti nazad u ostavu.

E pa ja bih tu malu najradije okrenula naglavačke i mela s njom pod. Pa da vidi kako je to.

Uh. Ali znate, od snova ne treba nikad odustati. Tako da ja već sad smišljam novi plan. Svaki put kad me izvade iz ostave i metu sa mnom pod ja iskoristim priliku i na metlovskom jeziku dozivam vještice. Jedna me je već čula i pitanje je samo vremena kad ć doći po mene pa da bude prava leteća metla!

**NORA (Sara B.):** Bok svima. Ja sam Nora. Najbolja prijateljica HABE Olovke. Zovu me nekad i Nora Rusvaj. Ah što ćete, svi u životu imamo neki nadimak pa tako i ja.

Zvali ste me ovdje da pričam o HABE Olovci. Pa evo. Za početak reći ću vam da je njezina kosa crna, a da ispod te crne koce imal glavu punu ideja. U školi najviše voli dnevni odmor, ceduljice koje razmjenjuje sa mnom i jedno dečka.

Taj se dečko zove…

Joj!

Ne smijem ipak to reći. Pa to je tajna. A pravi prijatelji čuvaju tajne, zar ne?

**UČITELJICA MUHARA (Sara V.):**

Dobar dan! Zovem se gospođa Muhara i po zanimanju sam učiteljica.

Trebam vam pričati o svojoj učenici HABE Olovci?

Hm, pa kako ste baš nju izabrali, u mom razredu ima puno boljih učenica. I po znanju i po ponašanju.

Treba tu djecu dovesti u red znate. Kod mene vam je samo red, rad i disciplina. Mislim, volim ja svu tu djecu, ali u školi se mora znati red.

Moji su učenici sada 4. razred i ja neću dopustiti da oni odu u 5. razred a da ne znaju neke osnovne stvari o glagolskim prilozima ili Mezopotamiji. Ne, ne, ne.

Jesi li me čula Habe Olovko! Moraš puno grijati stolicu, kod mene se ne prolazi na lijepe oči!

Ali inače, moram reći da je draga ta učenica. Malo nekad odluta u svojim mislima, ali brzo ja nju prizovem naglas.

Imam znate jako oštar glas kad to poželim.

Takve smo vam mi učiteljice.

**POWERCAT ( Martina): A evo i mene!**

Ja sam Powercat. Omiljena stripovska junakinja HABE Olovke.

Ona vam je pročitala sve stripove u kojima se ja pojavljujem. A neke i po 10 puta!

Takva je to djevojčica, kad nešto voli ona to voli svim svojim srcem. I to mi se kod nje sviđa.

I sviđa mi se naravno to što voli stripove. I što voli čitati.

Mislim da bi sva djeca trebala voljeti čitanje i predlažem im da još danas odu u svoju školsku knjižnicu podignuti neku dobru knjigu.

Možda baš knjigu o HABE Olovci koju je napisala Susanna Mattiagneli. Mislim da se tamo može saznati još puno detalja o HABE Olovci koje u ovom dokumentarnom filmu niste stigli čuti.

A ja sad idem, moram znate spasiti svijet od još poneke nevolje. Ipak sam ja Powecat!

**Kraj**